পূর্ব পাশের পুকুরপাড়ের বাসার মালিক হেলাল জানান, ‘যারা যেভাবে পেরেছে পুকুরটি দখল করে রেখেছে। পুকুরের চতুর্দিকের পার্শ্ববর্তী বাসার মালিকরা যার যার ইচ্ছামতো দখল করেছে পুকুর। কেউ কেউ আবার দোকান তুলে ভাড়াও দিয়েছে।’ রিকশা গ্যারেজের দায়িত্বে থাকা স্বপন বলেন, ‘এখানে ৬০-৭০টি রিকশা আছে।’ কার রিকশা জানতে চাইলে তিনি বলেন, ‘এই রিকশা ও গ্যারেজের মালিক ‘শহিদ চেয়ারম্যান’। শহিদ চেয়ারম্যানের পরিচয় দিতে গিয়ে তিনি বলেন, গত জাতীয় নির্বাচনে তিনি হাতি মার্কায় নির্বাচন করেছিলেন। তবে তিনি তাঁর মোবাইল নম্বর দিতে রাজি হননি। তিনি আরো বলেন, ‘এই জমিটির মালিকানা নিয়ে মামলা চলছে, তাই এখানে অস্থায়ীভাবে রিকশা গ্যারেজ করা হয়েছে।’ শহিদ চেয়ারমানের বাড়িতে গেলে বাড়ির দারোয়ান বলেন, ‘চেয়ারম্যান বাড়িতে নেই।’